C 47/222
MT
Il-Ġurnal Uffiċjali tal-Unjoni Ewropea
7.2.2023
Il-Ħamis 7 ta’ Lulju 2022
il-korruzzjoni u mġiba projbita oħra, speċjalment bħala parti mill-isforzi biex iżid il-preżenza tiegħu barra mill-UE; iħeġġeġ lill-BEI jespandi l-kooperazzjoni tiegħu mal-awtoritajiet nazzjonali fil-pajjiżi sħab; ifakkar li l-kwartieri ġenerali reġjonali ta' Nairobi ilhom joperaw mill-2019; jilqa' d-deċiżjoni ta' Novembru 2021 biex jiġu ttrasformati fiċ-Ċentru l-ġdid tal-BEI f'Nairobi, li jiffaċilita l-kooperazzjoni mas-sħab tal-Kenja, tal-Afrika, ta' Tim Ewropa u ma' dawk globali, filwaqt li jikkontribwixxi għal riflessjoni aħjar tal-prijoritajiet ta' investimenti privati u pubbliċi, u li jespandi l-għarfien espert dwar l-azzjoni klimatika, l-innovazzjoni u l-investiment diġitali;
32.
Jisħaq fuq l-importanza tal-koerenza, l-addizzjonalità u l-effiċjenza tal-finanzjament għall-iżvilupp; jistieden lill-BEI, f'dan ir-rigward, isaħħaħ il-kooperazzjoni mas-sħab ewlenin; jistieden lill-BEI jiffaċilita l-parteċipazzjoni ta' atturi iżgħar tal-finanzjament għall-iżvilupp fl-operazzjonijiet tiegħu; jistieden lill-BEI, barra minn hekk, jagħmel enfasi akbar fuq l-inklużjoni tal-investiment privat u fuq il-mobilizzazzjoni tar-riżorsi interni fil-pajjiżi inqas żviluppati;
Trasparenza u governanza
33.
Ifakkar fl-għan ġenerali li tiġi ppubblikata informazzjoni dwar il-proġetti tliet ġimgħat qabel ma jiġu approvati mill-Bord tal-BEI; huwa mħasseb dwar it-tnaqqis fit-trasparenza, speċifikament fir-rigward tat-tqegħid għad-dispożizzjoni tal-pubbliku tal-informazzjoni dwar il-proġetti fil-ħin; ifakkar li fl-2010, 96,1 % tal-proġetti kollha ġew ippubblikati tliet ġimgħat qabel l-approvazzjoni tal-Bord, u dan il-perċentwal naqas għal 60 % biss fl-2020; jinnota li skont il-BEI, din ix-xejra 'l isfel hija konsegwenza tal-involviment akbar tal-BEI ma' kumpaniji fis-settur privat; jiddispjaċih dwar l-użu jiżdied ta' dispożizzjonijiet dwar il-kunfidenzjalità kummerċjali; jirrikonoxxi, f'dan il-kuntest, l-importanza partikolari kemm tad-dispożizzjonijiet dwar il-kunfidenzjalità kummerċjali, b'mod partikolari għall-SMEs, kif ukoll tat-trasparenza bħala element fundamentali fil-protezzjoni tal-prinċipji demokratiċi, inklużi d-drittijiet tal-bniedem, u jistieden lill-BEI jsib bilanċ bejn it-tnejn, filwaqt li jqis li l-fondi tal-BEI huma flus pubbliċi u għandhom dejjem ikunu soġġetti għal skrutinju pubbliku u obbligu ta' rendikont; jappella għal aktar trasparenza u obbligu ta' rendikont, inkluż fil-konfront tal-istituzzjonijiet tal-UE u tal-Parlament b'mod partikolari; jenfasizza, barra minn hekk, li xi proġetti reċenti li kienu jirrikjedu valutazzjoni tal-impatt ambjentali ġew ippubblikati biss wara l-approvazzjoni; ifakkar, barra minn hekk, li l-aħjar standard fir-rigward tal-investituri privati huwa li l-proġetti kollha jiġu ppubblikati mill-inqas 30 jum qabel l-approvazzjoni u li l-Korporazzjoni Finanzjarja Internazzjonali (membru tal-Grupp tal-Bank Dinji), li tiffinanzja biss proġetti fis-settur privat, tippubblika valutazzjonijiet tal-impatt ambjentali 60 jum qabel ma jittieħdu d-deċiżjonijiet ta' finanzjament; ifakkar li l-kumpaniji elenkati fil-Borża għandhom joperaw skont ir-regolamenti applikabbli dwar is-suq tal-kapital, li jinkludu dispożizzjonijiet dwar il-kondiviżjoni tal-informazzjoni; jiġbed l-attenzjoni għar-rakkomandazzjonijiet reċenti tal-Ombudsman Ewropew dwar il-ħtieġa li l-BEI jadotta “approċċ aktar ambizzjuż għall-prattika ta' divulgazzjoni tiegħu”, li jaġixxi f'konformità mal-liġijiet tal-UE dwar it-trasparenza, u li jkun aktar trasparenti fir-rigward tal-impatt ambjentali potenzjali tal-proġetti li jiffinanzja; iħeġġeġ lill-BEI jimplimenta dawn ir-rakkomandazzjonijiet mill-aktar fis possibbli;
34.
Itenni t-talba tiegħu biex jiġi stabbilit ftehim interistituzzjonali bejn il-Parlament u l-BEI sabiex jittejjeb l-aċċess għad-dokumenti u d-data tal-BEI u jissaħħaħ l-obbligu ta' rendikont demokratiku, inkluża l-kapaċità li jitressqu mistoqsijiet għal tweġiba bil-miktub lill-BEI u li jiġu organizzati seduti ta' smigħ u djalogi ekonomiċi;
35.
Jistieden lill-BEI jżid ir-rappurtar tiegħu lill-Parlament rigward id-deċiżjonijiet tiegħu, il-progress miksub u l-impatt tal-attivitajiet ta' self tiegħu, b'mod partikolari permezz ta' djalogi strutturati regolari;
36.
Iqis il-politika l-ġdida ta' trasparenza bħala opportunità mitlufa; jistieden lill-BEI jirrifletti dwar valutazzjonijiet kritiċi u jiddispjaċih dwar il-fatt li l-BEI injora parzjalment it-talbiet ċari ħafna tal-Parlament stess biex itejjeb il-politika ta' trasparenza tiegħu f'konformità mal-aħjar prattiki u l-istandards ta' istituzzjonijiet finanzjarji oħra; jilqa' l-pubblikazzjoni ta' dikjarazzjonijiet rigward l-addizzjonalità u l-impatt għall-operazzjonijiet tal-BEI bħala parti mill-qafas tiegħu ta' kejl tal-addizzjonalità u tal-impatt; jiddispjaċih għall-fatt li l-politika l-ġdida tagħmel biss avvanzi żgħar fir-rigward tal-pubblikazzjoni proattiva, inkluż għall-proġetti ta' aktar minn EUR 50 miljun implimentati mill-intermedjarji finanzjarji, minkejja l-ħtieġa li l-BEI jopera abbażi tal-“preżunzjoni ta' divulgazzjoni” biex jissodisfa l-missjoni tiegħu bħala l-bank pubbliku tal-UE; jinnota li l-politika l-ġdida ma toħloqx obbligu għall-BEI biex jippubblika b'mod proattiv informazzjoni dwar l-għażla tal-proġetti, b'mod partikolari informazzjoni dwar id-diliġenza dovuta, qabel id-deċiżjoni tal-Bord tal-BEI, f'konformità mal-prattiki tal-istituzzjonijiet finanzjarji internazzjonali; huwa mħasseb ukoll dwar l-eċċezzjonijiet